b"\n_START_ARTICLE_\nSelhurst Park\n_START_SECTION_\nZgodovina\n_START_PARAGRAPH_\nZemlji\xc5\xa1\xc4\x8de, na katerem danes stoji stadion je klub odkupil od podjetja Brighton Railway Company leta 1922 za 2.570 funtov. Stadion je nato dizajniral \xc5\xa1kotski arhitekt Archibald Leitch, za okoli 30.000 funtov pa ga je nato zgradilo podjetje Humphreys iz Kensingtona. Slovesna otvoritev je bila 30. avgusta 1924, stadion pa je odprl londonski \xc5\xbeupan. V \xc4\x8dasu otvoritve je imel stadion samo eno tribuno (dana\xc5\xa1njo Main Stand), pa \xc5\xa1e ta ni bila povsem dokon\xc4\x8dana. Otvoritveno tekmo sta igrala doma\xc4\x8di Crystal Palace in nogometni klub Sheffield Wednesday, pred 25.000 gledalci pa so zmagali gostje z 1:0._NEWLINE_Leta 1926 je bila na stadionu odigrana mednarodna tekma med Anglijo in Walesom. Kasneje so se tam odvijale \xc5\xa1e finalne tekme amaterskega prvenstva, pa tudi drugi \xc5\xa1portni dogodki, kot so boksarski dvobiji, polo na kolesih, tekme kriketa ter glasbeni koncerti. Poleg tega so se na stadionu odvijale tudi nekatere tekme poletnih olimpijskih iger leta 1948._NEWLINE_Leta 1953 so bili na stadionu name\xc5\xa1\xc4\x8deni prvi reflektorji, prvo tekmo pod njimi pa je doma\xc4\x8di klub odigral proti \xc5\xa1panskemu klubu Real Madrid._NEWLINE_Nato do leta 1969 ni bilo obnov, v tem letu pa je Palace prvi\xc4\x8d napredoval v takratno prvo ligo angle\xc5\xa1kega prvenstva. Zaradi tega so morali na stadionu pove\xc4\x8dati kapacitete in so zgradili novo tribuno, imenovano Arthur Wait Stand. Tribuna se je imenovala po dolgoletnem predsedniku kluba in \xc4\x8dloveku, ki je klub popeljal iz \xc4\x8detrte v prvo ligo. Poleg tega so na staro tribuno dodali \xc5\xa1e eno teraso ter sanitarije._NEWLINE_Po zakonu o varnosti na stadionih so morali teraso Holmesdale Road (tudi t. i. Kop) razdeliti na tri dele. Obstoje\xc4\x8do infrastrukturo so tako dodelili delu za tuje navija\xc4\x8de, na zadnjem delu obeh drugih delova pa so zgradili nove sanitarije. Poleti 1981 so prenovili tudi glavno tribuno in jo opremili s sede\xc5\xbei. Istega leta je klub prodal del terase Whitehorse Lane verigi supermarketov Sainsbury's za 2 milijona funtov, da so s tem premostili finan\xc4\x8dne te\xc5\xbeave. S tem so kapaciteto te terase zmanj\xc5\xa1ali za polovico._NEWLINE_Leta 1985 je na stadion za\xc4\x8dasno pri\xc5\xa1el klub Charlton Athletic, deljenje stadiona med dvema kluboma pa je bilo prvo v zgodovini angle\xc5\xa1kega nogometa._NEWLINE_Poleti 1990 je bila s sede\xc5\xbei opremljena \xc5\xa1e spodnja polovica tribune Arthur Wait, pri \xc4\x8demer je klubu finan\xc4\x8dno pomagal nogometni sklad Football Trust Grant Aid. Obnova je bila nujna, da se je zadostilo zahtevam Taylorjevega poro\xc4\x8dila po incidentu v Hillsboroughu. Nad teraso Whitehorse Lane, na strehi supermarketa, je bilo leta 1991 zgrajenih \xc5\xa1e 48 lo\xc5\xbe. Poleti 1993 je bila terasa \xc5\xa1e v celoti pokrita in opremljena s sede\xc5\xbei._NEWLINE_Charlton se je s stadiona umaknil najprej na West Hamov Upton Park, nato pa se je vrnil na mati\xc4\x8dni stadion The Valley Stadium. Na Selhurstu ga je \xc5\xa1e isto leto zamenjal nogometni klub Wimbledon F.C._NEWLINE_Leta 1994 so poru\xc5\xa1ili teraso Holmesdale in jo prenovili. Leta 1995 je na njenem mestu zrasla pokrita dvonadstropna tribuna z 8.500 sede\xc5\xbei._NEWLINE_Po prevzemu kluba je novi lastnik Mark Goldberg odkupil samo klub, stadion pa je ostal v rokah biv\xc5\xa1ega predsednika kluba Rona Noadesa. Leta 2000 je klub kupil podjetnik Simon Jordan, ki je za deset let najel tudi stadion. Leta 2003 je Wimbledon F.C. zapustil stadion in se preselil v Milton Keynes._NEWLINE_Jordan je leta 2006 sicer objavil vest, da se je dogovoril za odkup stadiona, vendar do januarja 2008 lastni\xc5\xa1tvo \xc5\xa1e ni pre\xc5\xa1lo v njegove roke. Odkup naj bi bil vreden 12 milijonov funtov, trenutno pa je lastnik \xc5\xa1e vedno podjetje Selhurst Park Limited, ki je samo v lasti mnogih podjetij.\n_START_SECTION_\nRekordi\n_START_PARAGRAPH_\nNajve\xc4\x8dji obisk je stadion do\xc5\xbeivel na tekmi doma\xc4\x8dega kluba proti nogometnemu klubu Burnley F.C. leta 1979, ko si je tekmo ogledal 51.801 gledalec._NEWLINE_Stadion dr\xc5\xbei tudi rekord v \xc5\xa1tevilu gledalcev v angle\xc5\xa1ki tretji ligi. Leta 1961 si je tekmo med doma\xc4\x8dimi nogometa\xc5\xa1i in nogometa\xc5\xa1i kluba Millwall F.C. ogledalo 37.774 gledalcev."